Nordjyllands Politi er på jagt efter vidner, der søndag aften i Sulsted kan have set en ca. 20-årig mand iført blå hættetrøje og er 175 centimeter høj. Det sker i kølvandet på et røveri begået mod Dagli'Brugsen i Sulsted søndag aften omkring klokken 20.20. Her skulle en person med ovenstående signalement være ankommet til gerningsstedet. Gerningsmanden truede personalet med en kniv og fik udleveret kassebeholdningen. Det fortæller vagtchef Torben Larsen fra Nordjyllands Politi. - Herefter forlader han forretningen via en bagdør i baglokalet. Han forsvinder i ukendt retning, og vi ved ikke, hvordan han er kommet derfra, om det er til fods eller i bil eller andet, siger Torben Larsen fra Nordjyllands Politi. Hvor stort et beløb, gerningsmanden slap af sted med, ved Politiet ikke. Mandag morgen er politiet fortsat ikke kommet nærmere den mulige gerningsmand. Politiet håber derfor på hjælp fra borgere, der kan have set noget søndag aften i området omkring Elkærvej i Sulsted. Nordjyllands Politi kan kontaktes på telefonnummer 114.

Opsummering:
Nordjyllands Politi efterlyser vidner, der kan have set en person flygte fra Dagli'Brugsen i Sulsted.